Лъэпкъ къэгъэзэжьыныр, щыIэныгъэр — Адыгэ макъ\nЛъэпкъ къэгъэзэжьыныр, щыIэныгъэр\nРедактор 11.01.2022 18.01.2022 КЪЭБАРЫКlЭХЭР\nКъэралыгъо гъэпсыкIэр лъэкIуатэ\nIэкIыб къэралхэм ащыпсэухэрэ тилъэпкъэгъухэу ежьхэм яшIоигъо­ныгъэкIэ Адыгэ Республикэм къэзыгъэзэжьыгъэхэм IэпыIэгъу ятыгъэным фэгъэхьыгъэ зфэхьысыжь-зэIукIэгъум зэгъэпшэнхэр щашIыгъэх.\nАдыгэ Республикэм и Правительствэ и Унэ щыкIогъэ зэхахьэр республикэм лъэпкъ IофхэмкIэ, IэкIыб къэралхэм ащыпсэурэ тилъэпкъэгъухэм адыряIэ зэпхыныгъэхэмкIэ ыкIи къэбар жъугъэм иамалхэмкIэ и Комитет итхьаматэу Шъхьэлэхъо Аскэр зэрищагъ.\nМежведомственнэ комиссием итхьаматэ игуадзэу, Урысыем ицIыфхэм Iоф адэшIэгъэнымкIэ Адыгэ Республикэм и МВД и ГъэIорышIапIэ иотдел ипащэу Тхьаркъохъо Фатимэ, Комитетым итхьаматэу Шъхьэлэхъо Аскэр зэхахьэм докладхэр къы­щашIыгъэх.\nЕжьхэм яшIоигъоныгъэкIэ IэкIыб къэралхэм къарыкIыжьырэ тилъэпкъэгъухэу Урысыем къэкIожьыхэрэм IэпыIэгъу афэ­хъугъэным фэгъэхьыгъэ Къэралыгъо программэр 2019-рэ илъэсым, гъэтхэпэ мазэм и 12-м Адыгэ Республикэм щаш­тагъ. Ащ къызэрэщыдилъытэу, сэнэхьат хэхыгъэхэм афэгъэсэгъэ тилъэпкъэгъухэу Адыгеим къэкIожьыхэрэр щыIэныгъэм хэгъэгъозэгъэнхэ фае. Респуб­ликэм социальнэ-экономическэ IофыгъохэмкIэ хэхъоныгъэхэр ышIынхэм фэшI тищыкIэгъэ кадрэхэм якъыхэхын, ягъэсэн мэхьэнэ ин иIэу зэрэщытым Тхьаркъохъо Фатимэрэ Шъхьэлэхъо Аскэррэ къытегущыIагъэх.\nКъэралыгъо программэр гъэ­цэкIэгъэным хэлажьэх Адыгеим псауныгъэм икъэухъумэнкIэ и Министерствэ, республикэм гъэсэныгъэмрэ шIэныгъэмрэкIэ и Министерствэ, Правительствэм инэмыкI къулыкъушIэхэр.\n2021-рэ илъэсым IофшIагъэу яIэр зэхахьэм щызэфахьысыжьыгъ. ЗэIукIэгъу 26-рэ рес­публикэм щызэхащагъ, 2019-рэ илъэсым къыщегъэжьагъэу Къэралыгъо программэр щыIэныгъэм зэрэщылъыкIуатэрэр хагъэунэфыкIыгъ.\nАдыгеим нахь ищыкIэгъэ кадрэхэу къыхагъэщыгъэх медицинэм иIофышIэхэр, гъэсэныгъэм пылъхэр, лъэныкъо зэфэшъхьафхэм афэгъэсэгъэхэ инженерхэр, менеджерхэр.\nПрограммэм хэлажьэхэ ашIоигъоу лъэIу тхылъи 127-рэ Комитетым къыфатхыгъ. Къэзыгъэзэжьы зышIоигъохэм тхылъ 75-мэ уплъэкIуным пылъ купыр ахэплъагъ. Унагъохэм нэбгыри 154-рэ ащэпсэу.\nЛъэIу тхылъ 52-рэ зэкIагъэ­кIожьыгъ Къэралыгъо программэм зэрэдимыштэхэрэм къы­хэкIэу.\nКъэзыгъэзэжьы зышIоигъо тилъэпкъэгъухэм гъэсэныгъэу яIэм уегъэразэ. Апшъэрэ гъэсэныгъэр нэбгырэ 54-мэ зэрагъэгъотыгъ.\nКъыхахыгъэ къа­лэр, районыр\nТилъэпкъэгъухэу къэзыгъэзэжьы зышIоигъо нэбгырэ 31-мэ Мыекъуапэ щыпсэунхэу къыхахыгъ. Кощхьэблэ районыр – 1, Адыгэкъалэ – 1, Тэхъутэмы­къое районыр – 11.\nКазахстан, Иорданием, Туркмением, Сирием, Узбекистан, Киргизием, Армением, Украинэм, Таджикистан къарыкIыжьынхэу тилъэпкъэгъухэм макъэ къагъэIугъ.\nТилъэпкъэгъухэу къэзыгъэзэжьыгъэхэм яфэIо-фашIэхэр афагъэцакIэх. Адыгэ Респуб­ликэм къэкIожьы зышIоигъохэм ягушъхьэ кIуачIэ къэIэтыгъэнымкIэ хэбзэ къулыкъушIэхэм егъэжьэпIэшъухэр ашIыгъэх.\nОбщественнэ Совет респуб­ликэм щызэхащагъ. Къэралыгъо программэр гъэцэкIэгъэным Советыр пылъ. ЛъэIу яIэу нэб­гырэ 64-рэ Советым 2021-рэ илъэсым къыфэтхагъэх, телефонкIэ къыфытеуагъэх. ЦIыфхэр Iофхэм язытет ащыгъэгъозэ­гъэнхэмкIэ, ящыкIэгъэ джэуап­хэр агъотынхэмкIэ Советым ишIуагъэ аригъэкIыгъ.\nКомитетым исайт инэкIуб­гъоу «Тихэгъэгогъухэр» зыфиIоу къы­щызэIуихыгъэм, нэмыкIхэм Адыгеим къэзыгъэзэжьы зышIоигъохэм ящыкIэгъэ джэуапхэр ащагъотыгъ.\nКъэралыгъо программэм 2026-рэ илъэсым нэс Iоф ышIэщт. УпчIэ зиIэхэм япчъагъэ зэрэхэхъуагъэр зэхэщакIохэм къыдалъытэзэ, яIофшIэн уахътэм диштэу лъагъэкIуатэ.\nАдыгэ Республикэм IофшIэнымкIэ ыкIи социальнэ хэхъоныгъэмкIэ иминистрэу Мырзэ Джанбэч, Адыгеим финансхэмкIэ иминистрэу, IэкIыб хэгъэгухэм къарыкIыжьыгъэхэм IэпыIэгъу ятыгъэнымкIэ комиссием хэтэу Виктор Орловым, Республикэм и Къэралыгъо казеннэ къулыкъушIапIэу «Къэ­зыгъэзэжьыгъэхэр хэкум егъэсэгъэнхэмкIэ и Гупчэ» ипащэу ГъукIэлI Асхьад, нэмыкIхэу зэхахьэм хэлэжьагъэхэм гущыIэгъу тафэхъугъ.\n— Ежьхэм яшIогъоныгъэкIэ Адыгеим къэзыгъэзэжьырэ тилъэпкъэгъухэм Iоф ашIэ, яшIэ­ныгъэ еджапIэхэм ащыхагъахъо, — къытиIуагъ ГъукIэлI Асхьад. — Мэфэхьаблэ унэгъо 60-м нахьыбэ щэпсэу. ИлъэсыкIэм ехъулIэу ны-тыхэм, кIэлэцIыкIухэм таIукIагъ, мэфэкI шIухьаф­тынхэр афэтшIыгъэх. Хэкужъым къэкIожьыгъэхэ ти­лъэпкъэгъухэр Адыгэ Респуб­ликэм и ЛIышъхьэу КъумпIыл Мурат, Правительствэм, зэкIэ IэпыIэгъу къафэхъухэрэм афэразэх, «тхьашъуегъэпсэу» ара­Iожьы.\nМэфэхьаблэ псауныгъэр зыщауплъэкIурэ ыкIи зыщагъэпытэрэ IэзапIэ, футбол зыщешIэхэрэ спорт псэуалъэ дэтых. Адыгэ Республикэм и Президентэу щытыгъэ Шъэумэн Хьазрэт ишIушIэ мылъкукIэ кIэ­лэцIыкIухэм апае джэгупIэ къуа­джэм щашIыгъ, ар ны-тыхэм языгъэпсэфыпIэу, сабый зэIукIапIэу бэмэ алъытэ.\nАдыгэ Республикэм социальнэ-экономическэ хэхъоныгъэ ышIыным яIахь халъхьанэу лъэпкъым итарихъ чIыгу къэзы­гъэзэжьыхэрэм япчъагъэ зы­къеIэты. ШIушIагъэу яIэр ти­нэрылъэгъу, тегъэгушхо. ИлъэсыкIэу къихьагъэм гушIуагъо къафихьынэу, ямурадхэр къа­дэхъунхэу Тхьэм тафелъэIу.\nПредыдущая ПсэолъакIэхэр ашIыгъэх\nСледущая Гу-лъынтфэ узхэр зиIэхэмкIэ щынагъо